Траян Първанов
Щурец на перваза II

chitanka.info

Вие си поспете — кой ще ви смущава?

Разпилейте бързо дневния си грим

И след ужаса на делничната врява

нощният ви свят ще бъде поносим.

Тази сигурна обител ще ви пази

в бронята на здрав и проверен уют,

но щурецът пак ще скочи на перваза,

в чехлите на бялата роса обут.

И с немирните си вопли ще ви буди

с буйната си нежност да ви утеши,

но ще грейне ли щастливото му чудо

в мрака на затворените ви души?

По балконите на спални и на кухни

тъй ще си будува чак до сутринта.

Кой ли вятър ненадейно ще го духне

и захвърли върху прашните листа?

Но дете, опряно на перваза с лакът,

ще го търси с бяло сънено лице,

за да чуе в топлите гърди на мрака

ехо от щуреца в своето сърце.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.